LIETUVOS RESPUBLIKOS SUSISIEKIMO MINISTRO

Į S A K Y M A S

DĖL LIETUVOS RESPUBLIKOS SUSISIEKIMO MINISTRO 2006 M. GRUODŽIO 27 D. ĮSAKYMO Nr. 3-509 „DĖL VALSTYBINĖS GELEŽINKELIO INSPEKCIJOS PRIE SUSISIEKIMO MINISTERIJOS NUOSTATŲ PATVIRTINIMO“ PAKEITIMO

2013 m. rugsėjo 3 d. Nr. 3-467

Vilnius

1. P a k e i č i u Lietuvos Respublikos susisiekimo ministro 2006 m. gruodžio 27 d. įsakymą Nr. 3-509 „Dėl Valstybinės geležinkelio inspekcijos prie Susisiekimo ministerijos nuostatų patvirtinimo“ (Žin., 2007, Nr. 1-40; 2010, Nr. 88-4686; 2012, Nr. 145-7489) ir išdėstau jį nauja redakcija:

„LIETUVOS RESPUBLIKOS SUSISIEKIMO MINISTRAS

ĮSAKYMAS

DĖL VALSTYBINĖS GELEŽINKELIO INSPEKCIJOS PRIE SUSISIEKIMO MINISTERIJOS NUOSTATŲ PATVIRTINIMO

Vadovaudamasis Lietuvos Respublikos Vyriausybės 2010 m. spalio 20 d. nutarimo Nr. 1517 „Dėl įstaigų prie ministerijos“ (Žin., 2010, Nr. 128-6529) 1.7.4 ir 2 punktais,

t v i r t i n u Valstybinės geležinkelio inspekcijos prie Susisiekimo ministerijos nuostatus (pridedama).“

2. Į g a l i o j u Valstybinės geležinkelio inspekcijos prie Susisiekimo ministerijos viršininką Robertą Šerėną per 30 dienų nuo šio įsakymo įsigaliojimo dienos pasirašyti pakeistus Valstybinės geležinkelio inspekcijos prie Susisiekimo ministerijos nuostatus ir pateikti juos Juridinių asmenų registrui.

Susisiekimo ministras	Rimantas Sinkevičius

PATVIRTINTA

Lietuvos Respublikos susisiekimo ministro

2006 m. gruodžio 27 d. įsakymu Nr. 3-509 (Lietuvos Respublikos susisiekimo ministro

2013 m. rugsėjo 3 d. įsakymo Nr. 3-467

redakcija)

VALSTYBINĖS GELEŽINKELIO INSPEKCIJOS PRIE SUSISIEKIMO MINISTERIJOS NUOSTATAI

I. BENDROSIOS NUOSTATOS

1. Valstybinė geležinkelio inspekcija prie Susisiekimo ministerijos (toliau – Inspekcija) yra įstaiga prie Lietuvos Respublikos susisiekimo ministerijos (toliau – Susisiekimo ministerija).

2. Inspekcija savo veikloje vadovaujasi Lietuvos Respublikos Konstitucija, Lietuvos Respublikos viešojo administravimo įstatymu (Žin., 1999, Nr. 60-1945; 2006, Nr. 77-2975), Lietuvos Respublikos biudžetinių įstaigų įstatymu (Žin., 1995, Nr. 104-2322; 2010, Nr. 15-699), Lietuvos Respublikos pavojingųjų krovinių vežimo automobilių, geležinkelių ir vidaus vandenų keliais įstatymu (Žin., 2001, Nr. 111-4022; 2011, Nr. 71-3368), Lietuvos Respublikos geležinkelių transporto kodeksu (Žin., 2004, Nr. 72-2489), Lietuvos Respublikos geležinkelių transporto eismo saugos įstatymu (Žin., 2004, Nr. 4-27; 2010, Nr. 12-557), kitais įstatymais, Lietuvos Respublikos Seimo priimtais teisės aktais, Europos Sąjungos teisės aktais, Lietuvos Respublikos tarptautinėmis sutartimis, Lietuvos Respublikos Prezidento dekretais, Lietuvos Respublikos Vyriausybės nutarimais, Ministro Pirmininko potvarkiais, susisiekimo ministro įsakymais, taip pat šiais nuostatais.

3. Inspekcija yra iš valstybės biudžeto išlaikoma biudžetinė įstaiga, kuriai lėšos skiriamos ir administruojamos Lietuvos Respublikos biudžeto sandaros įstatymo (Žin., 1990, Nr. 24-596; 2004, Nr. 4-47) nustatyta tvarka. Inspekcijai išlaikyti gali būti naudojamos ir kitos teisės aktų nustatyta tvarka gautos lėšos.

4. Inspekcijos savininkė yra valstybė. Inspekcijos savininko teises ir pareigas, išskyrus įstaigos reorganizavimą ir likvidavimą, įgyvendina susisiekimo ministerija.

5. Susisiekimo ministerija, įgyvendindama Inspekcijos savininko teises ir pareigas:

5.1. teisės aktų nustatyta tvarka tvirtina ir keičia Inspekcijos nuostatus;

5.2. priima į pareigas ir atleidžia iš jų Inspekcijos viršininką;

5.3. priima sprendimą dėl Inspekcijos buveinės pakeitimo;

5.4. sprendžia kitus Lietuvos Respublikos biudžetinių įstaigų įstatyme, kituose įstatymuose ir šiuose nuostatuose jos kompetencijai priskirtus klausimus.

6. Inspekcija yra viešasis juridinis asmuo, turintis antspaudą su Lietuvos valstybės herbu ir savo pavadinimu, sąskaitas banke. Inspekcijos buveinės adresas – Pamėnkalnio g. 26, LT-01114 Vilnius, interneto svetainės adresas www.vgi.lt.

7. Inspekcijos vieši pranešimai ir informacija skelbiama Inspekcijos interneto svetainėje www.vgi.lt. Teisės aktų nustatytais atvejais vieši pranešimai skelbiami oficialiajame leidinyje „Valstybės žinios“, jo priede „Informaciniai pranešimai“ ir kitose visuomenės informavimo priemonėse.

II. INSPEKCIJOS VEIKLOS TIKSLAI IR FUNKCIJOS

8. Pagrindiniai Inspekcijos veiklos tikslai, įgyvendinant geležinkelių transporto politiką, yra šie:

8.1. užtikrinti aukštą geležinkelių transporto eismo saugos lygį;

8.2. didinti geležinkelių sistemos sąveiką;

8.3. skatinti geležinkelių transporto paslaugų teikimo konkurenciją, siekti gerinti vartotojams teikiamas geležinkelių transporto paslaugas;

8.4. nustatyti reikalavimus, susijusius su geležinkelių transporto eismo sauga ir sąveika, teisės aktų nustatytais atvejais.

9. Inspekcija, siekdama įgyvendinti jai nustatytus veiklos tikslus, vykdo šias funkcijas:

9.1. geležinkelių transporto eismo saugos lygio užtikrinimo srityje:

9.1.1. išduoda geležinkelio įmonėms (vežėjams), įmonėms, atliekančioms manevravimą ir (ar) važiuojančioms į geležinkelių infrastruktūros objektų statybos, remonto ir (ar) techninės priežiūros darbų atlikimo vietą ir iš jos, pageidaujančioms naudotis geležinkelių infrastruktūra, saugos sertifikatus, sustabdo jų galiojimą ir panaikina galiojimo sustabdymą, panaikina jų galiojimą ir tikrina, ar šios įmonės laikosi teisės aktuose nustatytų saugos sertifikavimo sąlygų;

9.1.2. suteikia geležinkelių infrastruktūros valdytojams įgaliojimus geležinkelių transporto eismo saugos srityje, sustabdo jų galiojimą, panaikina jų galiojimo sustabdymą ir panaikina jų galiojimą ir tikrina, ar geležinkelių infrastruktūros valdytojai laikosi teisės aktuose nustatytų veiklos sąlygų;

9.1.3. išduoda, pakeičia atestatus, kuriais asmenims suteikiama teisė atlikti geležinkelių riedmenų techninę priežiūrą, sustabdo jų galiojimą, panaikina galiojimo sustabdymą, panaikina jų galiojimą ir tikrina, ar asmenys laikosi teisės aktuose nustatytų atestuojamos veiklos sąlygų;

9.1.4. kontroliuoja eismo saugos valdymo sistemų įgyvendinimą, įpareigoja geležinkelių infrastruktūros valdytojus ir geležinkelio įmones (vežėjus), kitas įmones, turinčias saugos sertifikatą, jas įgyvendinti ir tobulinti;

9.1.5. kontroliuoja, ar geležinkelių transporto eismo organizavimas ir valdymas, geležinkelių infrastruktūra ir geležinkelių riedmenys atitinka teisės aktų reikalavimus;

9.1.6. tikrina geležinkelių infrastruktūros objektų statybos ar rekonstravimo projektų sprendinių atitiktį nustatytiems reikalavimams Lietuvos Respublikos aplinkos ministerijos (toliau – Aplinkos ministerija) nustatyta tvarka;

9.1.7. vykdo geležinkelių infrastruktūros objektų naudojimo priežiūros kontrolę;

9.1.8. egzaminuoja asmenis, pageidaujančius įgyti pavojingųjų krovinių vežimo saugos specialistų pažymėjimus, išduoda pavojingųjų krovinių vežimo geležinkelių transportu saugos specialistų pažymėjimus, pratęsia ir panaikina šių pažymėjimų galiojimą;

9.1.9. suteikia mokymo įstaigoms teisę mokyti asmenis, susijusius su pavojingųjų krovinių vežimu geležinkelių transportu, patikslina joms suteiktą teisę, sustabdo suteiktos teisės galiojimą ir atnaujina sustabdytą teisę, panaikina suteiktą teisę ir tikrina, ar mokymo įstaigos laikosi teisės aktuose nustatytų veiklos sąlygų;

9.1.10. atestuoja mokytojus ir asmenis, siekiančius tapti mokytojais, mokančiais asmenis, susijusius su pavojingųjų krovinių vežimu geležinkelių transportu, suteikia ir panaikina šiems asmenims teisę mokyti asmenis, susijusius su pavojingųjų krovinių vežimu geležinkelių transportu;

9.1.11. nustato mokymo centrų pripažinimo pažymėjimų išdavimo, šių pažymėjimų galiojimo sustabdymo, galiojimo sustabdymo panaikinimo ir pažymėjimų panaikinimo tvarką, taip pat išduoda mokymo centrų pripažinimo pažymėjimus, sustabdo jų galiojimą, panaikina galiojimo sustabdymą ir atšaukia galiojimą;

9.1.12. išduoda traukinio mašinisto pažymėjimus, jų dublikatus, sustabdo pažymėjimų galiojimą, panaikina galiojimo sustabdymą ir panaikina šių pažymėjimų galiojimą;

9.1.13. svarsto asmenų, pageidaujančių gauti traukinio mašinisto pažymėjimus ir traukinio mašinisto sertifikatus, mokymo ir egzaminavimo nepriklausomo vertinimo rezultatus ir prireikus imasi įmanomų priemonių šio vertinimo metu nustatytiems trūkumams pašalinti;

9.1.14. vykdo pavojingųjų krovinių vežimo geležinkelių transportu priežiūrą ir kontrolę, ir geležinkelio įmonių (vežėjų) veiklos, susijusios su pavojingų krovinių vežimu, kontrolę;

9.1.15. nustato, tiria pažeidimus, taiko administracines nuobaudas, nagrinėja administracinių teisės pažeidimų bylas ir priima dėl jų nutarimus Lietuvos Respublikos administracinių teisės pažeidimų kodekso (Žin., 1985, Nr. 1-1) nustatyta tvarka;

9.1.16. tiria geležinkelių transporto eismo įvykius, katastrofas ir riktus teisės aktų nustatyta tvarka;

9.1.17. išduoda, pakeičia techninio prižiūrėtojo sertifikatus, sustabdo jų galiojimą, panaikina galiojimo sustabdymą, panaikina jų galiojimą ir tikrina, ar asmenys laikosi teisės aktuose nustatytų sertifikuojamos veiklos sąlygų;

9.1.18. rengia ir išduoda regiono, rajono ir vietovės lygmens susisiekimo komunikacijų specialiųjų planų planavimo sąlygas Aplinkos ministerijos ir Susisiekimo ministerijos nustatyta tvarka;

9.1.19. išduoda, pakeičia atestatus, kuriais suteikiama teisė sudaryti krovinio krovimo į geležinkelių riedmenis ir įtvirtinimo juose schemas, sustabdo šių atestatų galiojimą, panaikina galiojimo sustabdymą ir panaikina jų galiojimą;

9.2. geležinkelių sistemos sąveikos didinimo srityje:

9.2.1. išduoda leidimus pradėti naudoti Lietuvos Respublikoje struktūrinius posistemius, sustabdo jų galiojimą, panaikina galiojimo sustabdymą, panaikina jų galiojimą ir tikrina, ar struktūrinių posistemių naudojimas ir priežiūra atitinka esminius reikalavimus;

9.2.2. išduoda leidimus pradėti naudoti geležinkelių riedmenis, sustabdo jų galiojimą, panaikina galiojimo sustabdymą, panaikina jų galiojimą ir tikrina, ar geležinkelių riedmenų naudojimas ir priežiūra atitinka esminius reikalavimus;

9.2.3. tikrina, ar Lietuvos rinkai tiekiamos sąveikaujančios dalys atitinka esminius reikalavimus, kontroliuoja jų naudojimą pagal paskirtį, įrengimą ir priežiūrą, ir atitiktį esminiams reikalavimams ir kitiems optimaliai sąveikai reikšmę turintiems reikalavimams;

9.2.4. tiria Lietuvos Respublikos geležinkelių transporto eismo saugos įstatyme ir kituose teisės aktuose nustatytų esminių reikalavimų pažeidimus, įpareigoja asmenis pašalinti šiuos pažeidimus ir užtikrinti, kad būtų atkurta sąveikaujančios dalies atitiktis teisės aktuose nustatytiems reikalavimams, prireikus apriboja ir (ar) uždraudžia teisės aktuose nustatytiems esminiams reikalavimams neatitinkančių sąveikaujančių dalių naudojimą arba pašalina jas iš Lietuvos rinkos;

9.2.5. atlieka Lietuvos Respublikos geležinkelių riedmenų registro tvarkytojo funkcijas;

9.2.6. atlieka Lietuvos Respublikos geležinkelių infrastruktūros registro tvarkytojo funkcijas;

9.2.7. atlieka Traukinio mašinistų registro tvarkytojo funkcijas;

9.2.8. atlieka Nacionalinio kontaktinio centro, atsakingo už 2005 m. gruodžio 23 d. Komisijos reglamento (EB) Nr. 62/2006 dėl transeuropinės paprastųjų geležinkelių sistemos telematikos priemonių krovinių vežimo paslaugoms posistemio techninių sąveikos specifikacijų (OL 2006 L 13, p. 1) nuostatų įgyvendinimo patikrą, funkcijas;

9.3. geležinkelių transporto paslaugų teikimo konkurencijos skatinimo, vartotojams teikiamų geležinkelių transporto paslaugų kokybės gerinimo srityje:

9.3.1. išduoda geležinkelio įmonės (vežėjo) licencijas, suteikiančias teisę teikti keleivių, bagažo ir (ar) krovinių vežimo vietiniais ir (ar) tarptautiniais maršrutais paslaugas geležinkelių tinkle, prireikus sustabdo jų galiojimą ir panaikina galiojimo sustabdymą, panaikina jų galiojimą ir tikrina, ar geležinkelio įmonės (vežėjai) laikosi teisės aktuose nustatytų licencijavimo sąlygų;

9.3.2. tvirtina rinkliavos už naudojimąsi viešąja geležinkelių infrastruktūra konkretų dydį;

9.3.3. skiria viešosios geležinkelių infrastruktūros pajėgumus geležinkelio įmonėms (vežėjams) naudotis;

9.3.4. užtikrina nuolatinę su traukinio mašinistų mokymu, traukinio mašinisto pažymėjimų ir traukinio mašinisto sertifikatų išdavimu susijusios veiklos stebėseną;

9.4. reikalavimų, susijusių su geležinkelių transporto eismo sauga ir sąveika, nustatymo srityje:

9.4.1. nustato darbuotojų, kurių darbas susijęs su geležinkelių transporto eismu, žinių tikrinimo tvarką;

9.4.2. nustato asmenų, atsakingų už krovinių krovimą ir tvirtinimą vagonuose (darbų vadovų), žinių tikrinimo tvarką;

9.4.3. nustato mašinistų mokymo centrų pripažinimo pažymėjimų išdavimo, šių pažymėjimų galiojimo sustabdymo, galiojimo sustabdymo panaikinimo ir atšaukimo tvarką;

9.4.4. nustato asmenų, pageidaujančių gauti traukinio mašinisto pažymėjimus, egzaminuotojams ir egzaminams keliamus reikalavimus, egzaminavimo tvarką, taip pat egzaminuotojų pripažinimo tvarką;

9.4.5. nustato psichologų, atliekančių asmenų, pageidaujančių gauti traukinio mašinisto pažymėjimą, profesinį psichologinį vertinimą, pripažinimo tvarką;

9.5. kitose srityse:

9.5.1. teisės aktų nustatyta tvarka vykdo valstybinę geležinkelių transporto triukšmo kontrolę;

9.5.2. teisės aktų nustatyta tvarka teikia informaciją apie Inspekcijos veiklą, konsultuoja valstybės institucijas, įstaigas ir kitus asmenis, bendradarbiauja su kitomis Lietuvos Respublikos, Europos Sąjungos ir kitų valstybių institucijomis ir įstaigomis jos kompetencijai priskirtais klausimais, dalijasi patirtimi su kitų valstybių saugos institucijomis, siekdama palengvinti ir suderinti geležinkelio įmonių (vežėjų), kurioms paskirtos tarptautinės geležinkelių linijos, saugos sertifikavimą ir suvienodinti sprendimų priėmimo kriterijus;

9.5.3. atstovauja Lietuvos Respublikai Europos Sąjungos Tarybos ir Europos Sąjungos komitologijos komitetuose ir darbo grupėse;

9.5.4. atstovauja Lietuvos Respublikai Europos geležinkelių agentūros ir 8-ojo krovinių vežimo koridoriaus administracinėse valdybose;

9.5.5. teikia Europos Komisijai ataskaitas dėl eismo saugos pablogėjimo priežasčių ir eismo saugos gerinimo planą, kai nėra įgyvendinami bendrieji saugos tikslai;

9.5.6. teikia Europos geležinkelių agentūrai metines eismo saugos ataskaitas;

9.5.7. teikia Statistikos departamentui prie Lietuvos Respublikos Vyriausybės geležinkelių transporto eismo įvykių ataskaitas;

9.5.8. teisės aktų nustatyta tvarka nagrinėja asmenų pareiškimus, skundus ir pasiūlymus ir imasi reikiamų priemonių iškilusiems klausimams spręsti;

9.5.9. konsultuoja ir teikia metodinę pagalbą ūkio subjektams Inspekcijos kompetencijos klausimais;

9.5.10. teikia informaciją apie geležinkelių transporto eismo saugą;

9.5.11. atlieka eismo saugos reglamentavimo ir nacionalinių eismo saugos taisyklių sistemų stebėseną, šių sistemų derinimą ir tobulinimą, prireikus imasi priemonių, kuriomis įpareigoja asmenis laikytis minėtų taisyklių reikalavimų;

9.5.12. pagal kompetenciją rengia ir priima teisės aktus, dalyvauja rengiant teisės aktų projektus, susijusius su geležinkelių transporto eismo sauga, geležinkelių sistemos sąveika ir techninių sąveikos specifikacijų įgyvendinimu, ir atlieka šių teisės aktų ekspertizę;

9.5.13. vykdo eismo saugos institucijos ir kitas įstatymų ir kitų teisės aktų nustatytas funkcijas.

III. INSPEKCIJOS TEISĖS

10. Inspekcija, siekdama įgyvendinti jai nustatytus veiklos tikslus ir atlikdama jos kompetencijai priskirtas funkcijas, turi teisę:

10.1. gauti iš valstybės ir savivaldybių institucijų, įstaigų, organizacijų informaciją, pažymas ir dokumentus jos kompetencijai priskirtais klausimais;

10.2. tikrinti, kaip asmenys vykdo įstatymų ir kitų teisės aktų, už kurių įgyvendinimą atsakinga Inspekcija, reikalavimus, taip pat reikalauti pašalinti priežastis, sudarančias galimybes juos pažeisti;

10.3. duoti privalomus vykdyti nurodymus dėl geležinkelių transporto eismo saugos užtikrinimo fiziniams ir juridiniams asmenims, o už pažeidimus – įstatymų nustatyta tvarka kaltiems asmenims taikyti nuobaudas ir veiklos ribojimus;

10.4. gauti visus reikalingus dokumentus, informaciją ir techninę pagalbą iš geležinkelių infrastruktūros valdytojų, geležinkelio įmonių (vežėjų), kitų įmonių, turinčių saugos sertifikatus, valstybės institucijų, įstaigų ir kitų asmenų;

10.5. patekti į asmenų teritoriją, pastatus ir patalpas gavus jų savininkų, valdytojų ar naudotojų sutikimą ir tikrinti posistemių atitiktį teisės aktuose numatytiems esminiams reikalavimams. Inspekcijos valstybės tarnautojai įstatymų nustatyta tvarka turi teisę pasitelkti policijos pareigūnus;

10.6. vykdydama eismo saugą reglamentuojančių teisės aktų pažeidimų prevenciją ir kontrolę, nepažeisdama asmens teisės į privataus gyvenimo neliečiamumą, fotografuoti, daryti garso ir vaizdo įrašus.

11. Inspekcija turi ir kitų įstatymų ir kitų teisės aktų jai suteiktų teisių.

IV. INSPEKCIJOS VEIKLOS ORGANIZAVIMAS

12. Inspekcijos veikla organizuojama vadovaujantis Lietuvos Respublikos Vyriausybės nustatyta tvarka parengtais ir susisiekimo ministro patvirtintais susisiekimo ministro valdymo sričių strateginiu planu ir Inspekcijos metiniu veiklos planu, kurių vykdymą vertina Susisiekimo ministerija.

13. Inspekcijos administracijos struktūrą tvirtina susisiekimo ministras. Inspekcijos administracijos padalinių veikla reglamentuojama Inspekcijos viršininko patvirtintais administracijos padalinių nuostatais, vidaus tvarkos taisyklėmis, valstybės tarnautojų ir darbuotojų, dirbančių pagal darbo sutartis (toliau – darbuotojai), pareigybių aprašymais (pareigybių nuostatais) ir kitais teisės aktais.

14. Inspekcijos veikla grindžiama kompetencijos, viešumo, nediskriminavimo ir skaidrumo principais.

15. Inspekcijai vadovauja viršininkas, kurį ketverių metų kadencijai Lietuvos Respublikos valstybės tarnybos įstatymo (Žin., 1999, Nr. 66-2130; 2002, Nr. 66-2130) nustatyta tvarka priima į pareigas ir atleidžia iš jų susisiekimo ministras. Inspekcijos viršininkas gali būti skiriamas eiti Inspekcijos viršininko pareigas ne daugiau kaip dvi kadencijas iš eilės.

16. Inspekcijos viršininkas yra tiesiogiai pavaldus ir atskaitingas susisiekimo ministrui.

17. Inspekcijos viršininkas skatinamas ir tarnybinės nuobaudos jam skiriamos Lietuvos Respublikos valstybės tarnybos įstatymo nustatyta tvarka.

18. Inspekcijos viršininkas turi du pavaduotojus, kurie skiriami į pareigas ir atleidžiami iš jų Lietuvos Respublikos valstybės tarnybos įstatymo nustatyta tvarka. Inspekcijos viršininko pavaduotojai tiesiogiai atsakingi ir atskaitingi Inspekcijos viršininkui. Inspekcijos viršininko pavaduotojų kompetencija nustatyta jų pareigybių aprašymuose.

19. Inspekcijos viršininkas:

19.1. organizuoja Inspekcijos darbą, kad būtų įgyvendinami Inspekcijos veiklos tikslai ir atliekamos nustatytos funkcijos. Inspekcijos viršininkas asmeniškai atsako už Inspekcijai nustatytų funkcijų įgyvendinimą;

19.2. užtikrina, kad būtų laikomasi įstatymų, kitų teisės aktų ir Inspekcijos nuostatų;

19.3. teikia susisiekimo ministrui Inspekcijos veiklos ir Lietuvos Respublikos Vyriausybės programos ir jos įgyvendinimo priemonių vykdymo ataskaitas, susisiekimo ministrui pareikalavus, atsiskaito už savo veiklą;

19.4. teikia Susisiekimo ministerijai pagal kompetenciją rengiamus teiktinus teisės aktų projektus;

19.5. leidžia įsakymus ir kitus teisės aktus, kontroliuoja jų vykdymą, priima sprendimus, nutarimus administracinių teisės pažeidimų bylose;

19.6. užtikrina susisiekimo ministro pavedimų vykdymą;

19.7. sudaro sandorius arba įgalioja tai atlikti savo pavaduotoją arba kitą Inspekcijos darbuotoją;

19.8. įstatymų ir kitų teisės aktų nustatyta tvarka atstovauja Inspekcijai Lietuvos Respublikos valstybės ir savivaldybių institucijose ir įstaigose arba suteikia atitinkamus įgaliojimus kitiems Inspekcijos darbuotojams;

19.9. tvirtina darbuotojų, gaunančių darbo užmokestį iš valstybės biudžeto ir valstybės pinigų fondų, pareigybių sąrašus, neviršydamas darbo užmokesčiui nustatytų lėšų ir nustatyto didžiausio leistino pareigybių skaičiaus;

19.10. tvirtina Inspekcijos administracijos padalinių nuostatus, vidaus tvarkos taisykles ir darbuotojų pareigybių aprašymus (pareigybių nuostatus);

19.11. Lietuvos Respublikos valstybės tarnybos įstatymo ir kitų teisės aktų nustatyta tvarka priima ir atleidžia Inspekcijos darbuotojus, juos skatina ir skiria jiems drausmines nuobaudas;

19.12. garantuoja, kad pagal Lietuvos Respublikos viešojo sektoriaus atskaitomybės įstatymą (Žin., 2007, Nr. 77-3046) teikiami ataskaitų rinkiniai ir statistinės ataskaitos būtų teisingos;

19.13. užtikrina racionalų ir taupų lėšų ir turto naudojimą, veiksmingą Inspekcijos vidaus kontrolės sistemos sukūrimą, jos veikimą ir tobulinimą;

19.14. vykdo kitus įstatymų ir kitų teisės aktų jam suteiktus įgaliojimus.

20. Laikinai nesant Inspekcijos viršininko, jo pareigas eina susisiekimo ministro įsakymu paskirtas viršininko pavaduotojas.

V. INSPEKCIJOS VEIKLOS VIDAUS ADMINISTRAVIMO KONTROLĖ

21. Inspekcijos vidaus administravimo kontrolę vykdo įgaliotos valstybės institucijos ir įstaigos įstatymų ir kitų teisės aktų nustatyta tvarka.

22. Inspekcijos finansų kontrolę vykdo Inspekcijos viršininko įsakymu paskirti Inspekcijos darbuotojai.

23. Inspekcijos metinių veiklos planų įgyvendinimo kontrolę atlieka Inspekcijos viršininkas.

24. Inspekcijos valstybinį (finansinį ir veiklos) auditą atlieka Lietuvos Respublikos valstybės kontrolė. Inspekcijos vidaus auditą atlieka Susisiekimo ministerijos Vidaus audito skyrius.

VI. BAIGIAMOSIOS NUOSTATOS

25. Inspekcija reorganizuojama, pertvarkoma ar likviduojama Lietuvos Respublikos įstatymų ir kitų teisės aktų nustatyta tvarka.

_________________